Johanne Ulrica Øveraasen

Johanne Ulrica Øveraasen (født 1982) er en av Norges beste montéryttere.
Hun tok lisens som 18-åring da sporten startet i Norge i 2000, og har tilhørighet til Biri travbane.

Johanne Ulrica Øveraasen ble norgesmester i 2005, 2009, 2011 og 2019. Hun er dermed eneste montérytter med 4 NM-gull. I Nordiske Mesterskap har hun bronse i 2005, sølv i 2006, bronse i 2012 og sølv igjen i 2019. 
Andre høydepunkt var å bli landschampion i 2005, deltakelse og sølv i Sveriges Montèpremiere på Lindesberg Travbane i 2004, samt deltakelse i Nordisk Mesterskap for kaldblodshester med blant andre Norges beste kaldblodshest Moe Odin i 2010.

5. august 2009 ble Johanne Ulrica Øveraasen utsatt for en stygg ulykke på Bjerke Travbane hvor hun ble sparket flere ganger av hesten Four 'o Clock under oppkjøring til start i et sulkyløp. Etter 3 større operasjoner på Ullevål universitetssykehus og 9 måneder med rekonvalesens gjorde hun comeback på Jarlsberg Travbane 9. april 2010 og ble nr. 2 på hesten Creek's Superboy. I juni samme år ble hun 4. i norsk mesterskap for montéryttere.

Johanne Ulrica Øveraasen har per januar 2020 deltatt i 1056 montéløp i Norge, av disse har hun vunnet 166, 141 andreplasser og 134 tredjeplasser . I tillegg kommer fire seire i Sverige (blant annet seier og banerekord i Arvika med Creek's Superboy i 2010, og seier under Nordisk Mesterskap for Montéryttere i 2012 med hesten Millkod). Hun er dermed en av få montéryttere som har mer enn 100 seiere.

 Referanser 

Kategori:Norske montéryttere
Kategori:Fødsler i 1982